Tampereen piispantalo

Piispantalo on Tampereen Pyynikinrinteellä sijaitseva rakennus, joka toimii Tampereen hiippakunnan piispan virka-asuntona ja edustustilana. Se on Suomen suurin piispantalo. Kolmikerroksinen, funkistyylinen talo on arkkitehti Gunnar Wahlroosin suunnittelema. Se on rakennettu vuonna 1937 ja vihitty käyttöön 2. kesäkuuta 1938.

Piispantalo sijoittuu Pyynikinharjun kupeeseen jyrkälle rinnetontille, josta avautuu näkymä Pyhäjärvelle. Rakennuksen pääsisäänkäynti, edustustilat, kirjasto, työhuone ja kappeli sijaitsevat keskikerroksessa. Yläkerrassa on piispan ja hänen perheensä yksityiset asuintilat; pohjakerroksessa on puolestaan talonmiehen asunto sekä teknisiä tiloja.

Tampereen piispantalo on osa Pyynikinrinteen valtakunnallisesti merkittävää rakennettua kulttuuriympäristöä. Talo on suojeltu rakennustaiteellisin, kulttuurihistoriallisin ja maisemallisin perustein.Tampereen kantakaupungin rakennuskulttuuri 1998, s. 13, 111.

Taideteokset
Talon pääoven yläpuolella on kuvanveistäjä Aarre Aaltosen reliefi Pyhiinvaeltajat (1938). Sisätiloissa on seinämaalauksia, jotka on tehnyt arkkitehti Wahlroosin sisko, taiteilija Anna Lena Huss. Suuri osa hänen maalauksistaan peitettiin vuoden 1966 peruskorjauksessa.Tampereen kantakaupungin rakennuskulttuuri 1998, s. 112.

 Piispantalon ulkokuvia 

 Piispantalon sisäkuvia 

 Lähteet 

 Aiheesta muualla 
 Tampereen uusi piispantalo, Suomen Kuvalehti, 04.06.1938, nro 22, s. 12, Kansalliskirjaston digitaaliset aineistot

Piispantalo
Piispantalo
Luokka:Suomen virka-asunnot
Luokka:Suomen evankelis-luterilaisen kirkon rakennukset
Piispantalo
Luokka:Pyynikinrinne
Luokka:Valtakunnallisesti merkittävät rakennetut kulttuuriympäristöt Suomessa